Kai tsaye: Ma’anar bikin Maukibi da akeyi yau a Kano – Dala FM Kano
Maukibi dai biki ne da mabiya darikar kadiriyya ke gabatarwa duk shekara a birnin Kano.
A yayin bikin dai mabiya darikar kadiriyya na yin jerin gwano daga shalkawatar darikar kadiriyyan ta Africa wato gidan shugaban darikar na Afrcia marigayi Sheikh Nasiru Kabara zuwa masallacin jumu’a na Jami’u Kanzil Mudalsami dake kan titin Katsina a birnin Kano.
Hoto yayin gudanar da maukibi a Kano
A wannan masallacin ne ake gudanar da addu’o’I da kuma jawabai daga jagororin taron a kowacce shekara.
A duk shekara dai bikin Maukibi yana fara kankama ne daga ranar Laraba inda ake gudanar da bukukuwa, karatuka, da addu’o’I a gidan Kadiriyya dake unguwar Kabara a nan Kano.
Daga bisani kuma ranar Asabar a fita zuwa bikin na maukibi wanda ake yiwa lakabi da bikin waliyai.
Al’umma daga kasashe daban-daban na duniya, da kuma wasu jihohin Najeriya da birane da kuma kauyuka na shigowa jihar Kano domin halartar bikin Maukibin.
A yau Asabar 12 ga watan Disamba na shekara ta 2019 ake gabatar da bikin Maukibin na bana, wanda shi ne karo na 69.
Yayin wata tattaunawa da Dala FM tayi da shugaban darikar kadiriyya na Africa a daren jiya Sheikh Dakta Kariballahi Nasiru Kabara ya bayyana cewa babban sakonsa a wannan taron shi ne kira ga al’umma kan a zauna lafiya domin tabbatar da hadin kai da cigaba ga al’ummar mu.
Kai tsaye dai muna kawo muku yadda bikin yake gudana ta akwatunan rediyonku akan mita 88.5 a zangon FM.